Document ID: 32002R1186

Κανονισμός (ΕΚ) αριθ. 1186/2002 της Επιτροπής
της 2ας Ιουλίου 2002
για την τροποποίηση του κανονισμού (ΕΚ) αριθ. 94/2002 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2826/2000 του Συμβουλίου, της 19ης Δεκεμβρίου 2000, σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά(1), και ιδίως το άρθρο 12,
Εκτιμώντας τα ακόλουθα:
(1) Ο κανονισμός (ΕΚ) αριθ. 94/2002(2) της Επιτροπής, όπως τροποποιήθηκε τελευταία από τον κανονισμό (ΕΚ) αριθ. 434/2002(3), καθορίζει τους λεπτομερείς κανόνες εφαρμογής του κανονισμού (ΕΚ) αριθ. 2826/2000.
(2) Το άρθρο 7 του κανονισμού (ΕΚ) αριθ. 94/2002 καθορίζει ορισμένους λεπτομερείς κανόνες της διαδικασίας εξέτασης και έγκρισης από την Επιτροπή των προγραμμάτων που καταρτίζουν επαγγελματικές ή διεπαγγελματικές οργανώσεις.
(3) Το άρθρο 8 του κανονισμού (ΕΚ) αριθ. 94/2002 προβλέπει, στην περίπτωση εφαρμογής του άρθρου 7 του κανονισμού (ΕΚ) αριθ. 2826/2000, ορισμένα στοιχεία της διαδικασίας εξέτασης και έγκρισης από την Επιτροπή των προγραμμάτων που υποβάλλουν τα κράτη μέλη.
(4) Για λόγους σαφήνειας και νομικής ασφάλειας, κρίνεται σκόπιμο να διευκρινιστεί ότι οι διαδικασίες που αναφέρονται ανωτέρω συμπληρώνονται από απόφαση της Επιτροπής σχετικά με τα επιλέξιμα προγράμματα, εντός του ορίου των ενδεικτικών προϋπολογισμών που αναφέρονται στο παράρτημα ΙΙΙ του κανονισμού (ΕΟΚ) αριθ. 94/2002.
(5) Θα πρέπει λοιπόν να προσαρμοστούν το άρθρο 7 παράγραφος 3 και το άρθρο 8 του κανονισμού (ΕΚ) αριθ. 94/2002.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη που διατυπώθηκε κατά την κοινή συνεδρίαση των επιτροπών διαχείρισης και προώθησης των γεωργικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η παράγραφος 3 του άρθρου 7 του κανονισμού (ΕΚ) αριθ. 94/2002 αντικαθίσταται από το ακόλουθο κείμενο: "3. Μετά την εξέταση των προγραμμάτων που περιλαμβάνονται στον οριστικό κατάλογο που αναφέρεται στο άρθρο 6 παράγραφος 3 τρίτο εδάφιο του κανονισμού (ΕΚ) αριθ. 2826/2000, η Επιτροπή, το αργότερο στις 15 Νοεμβρίου, και για την πρώτη φορά στις 14 Αυγούστου 2002, αποφασίζει σχετικά με τα προγράμματα που μπορεί να συγχρηματοδοτήσει στο πλαίσιο των ενδεικτικών προϋπολογισμών που αναφέρονται στο παράρτημα ΙΙΙ του παρόντος κανονισμού.
Η Επιτροπή ενημερώνει τις κοινές επιτροπές διαχείρισης που προβλέπονται στο άρθρο 13 του κανονισμού (ΕΚ) αριθ. 2826/2000 σχετικά με την απόφαση αυτή."
Άρθρο 2
Η τελευταία φράση του άρθρου 8 του κανονισμού (ΕΚ) αριθ. 94/2002 αντικαθίσταται από το ακόλουθο κείμενο: "Η Επιτροπή, το αργότερο στις 15 Δεκεμβρίου και για την πρώτη φορά στις 30 Σεπτεμβρίου 2002, αποφασίζει για τα προγράμματα που μπορεί να συγχρηματοδοτήσει στο πλαίσιο των ενδεικτικών προϋπολογισμών που αναφέρονται στο παράρτημα ΙΙΙ του παρόντος κανονισμού.
Η Επιτροπή ενημερώνει τις κοινές επιτροπές διαχείρισης σχετικά με την απόφαση αυτή."
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2002.

Labels: 3
15
6